55. schôdza NR SR - 9.deň - A. dopoludnia
Dátum: 2022-02-16
Poslanec: Blanár, Juraj (SMER - SD)
Druh vystúpenia: Vystúpenie v rozprave

78. Ďakujem. Pán podpredseda, ctené kolegyne, kolegovia. Pán poslanec Gyimesi teraz povedal, že o nič iné nejde, len o rovnoprávnosť, ale neštíti sa použiť pri tomto pulte neskutočnú lož a rozdúchavať národnostné vášne, keď povie o tom, že oni nie sú druhoradí občania. Vážené pani poslankyne, páni poslanci, máte niekto pocit na Slovensku, že naše, naši občania Slovenskej republiky, príslušníci iných národností – maďarskej, nemeckej, ukrajinskej alebo hocijakej inej – sú druhoradí občania? A pán poslanec Gyimesi bez akejkoľvek hanby dokáže tuto pri tomto pulte povedať, že niekto si to myslí! Práve naopak, ja sa domnievam, že Slovenská republika je... Slovenská republika, ktorá môže byť príkladom pre mnohé iné krajiny, nielen v Európe, ale aj na svete, akým spôsobom sa vie postarať a vytvoriť dobré podmienky pre národnostné menšiny. Vôbec nejde Slovenská republika tou cestou, že napríklad poklesli počty obyvateľov v niektorých obciach pod 20 %, ideme teraz meniť tabule, pretože iba 20 % bolo? Nikto to tu neotvára. Iba pán Gyimesi hovorí o tom, že sú druhoradí občania. Rozdúchava vášne. S tým absolútne nemôžem súhlasiť. A zrazu má problém aj s liberálnymi médiami. Dámy a páni, to je neuveriteľné! Liberálne média, ktoré sú na ich strane. Ktoré ich držia, kryjú ich pri všetkých tých protiprávnych veciach, ktorých tu ro... ktoré tu robia. Za takýchto okolností, čo sa tu na Slovensku deje, už by dávno mali média dupať a kričať a žiadať odstúpenie tejto vlády. Porušujú sa tu ľudské práva, nepomáha sa ľuďom, inflácia, vlna zdražovania a on ide teraz nadávať na liberálne média, ktoré im pomáhajú? SME, Denník N a ďalší, zrazu, pán Gyimesi, tak to je naozaj úsmevné. Hovoríte o tom, že nikomu nie je možné vziať proti jeho vôli občianstvo. Opäť len zavádzanie, pretože tu ide úplne o inú podstatu. Ak sa za normálnych okolností, tak ako je to bežné všade vo svete na základe pravidiel, ktoré sú zadefinované medzinárodným právom, prideľuje na zákla... ich pra... na základe nejakých pravidiel štátne občianstvo, tak to určite nielen na základe toho, že sa prihlásite po niekoľkých generáciách k etnickému princípu povedzme v tomto prípade maďarskému alebo hocijakému inému a dostanete štátne občianstvo. Veď to tu nikdy nebolo, vážené dámy a páni! A zaujímavé je na tom to, že práve títo poslanci, ktorí na nás poukazujú, že my tu rozdúchavame napätie, pritom oni sú to tí, ktorí rozdúchavajú napätie medzi Ruskou federáciou a Ukrajinou. Im nevadí, zrazu, že Ruská federácia rozdáva pasy v Luhanskej a v Doneckej oblasti. Dokonca tu používajú, že toto je to ruské zlo, ktoré rozdáva pasy. Takáto jednoducho schizofrénia je neuveriteľná. No a, pán poslanec, či už to vedia orgány, alebo nevedia zistiť, tak priznajte sa, máte maďarské občianstvo? A nemáte? Povedzte to férovo medzi nami, ale aj občanom Slovenskej republiky, lebo sami ste povedali, že nedá sa to zistiť. To znamená, že aj vy ste štátny občan Maďarskej republiky, porušili ste tento zákon, ale nechcete to priznať. Ale touto cestou my nechceme ísť. My ideme cestou obhajovania suverenity a zvrchovanosti Slovenskej republiky, tak ako by to mala robiť každá krajina na svojom území, a nedovoliť, aby jednoducho druhá krajina zasahovala exteritoriálne do vášho, do vašej jurisdikcie. Len na základe takéhoto zákona, ktorý bol prijatý v Maďarsku, a ten je aplikovaný aj v Rumunsku, rovnako aj v iných krajinách. A to nie je absolútne v poriadku. No a hlúpy Ficov zákon. Vy už nedokáže bez... nedokážete bez toho Fica žiť. Ja neviem, či táto koalícia, keby teraz odišiel Robert Fico, tak vy by ste prestali žiť. Vy by ste vlastne nemali z čoho žiť. Pre vás je to živná pôda, na základe ktorej kričíte, na základe ktorej rastiete, ináč by ste boli nuly. Naozaj ja to ináč ani neviem povedať. Tak Ficov zákon, Ficov zákon. Robert Fico ako predseda vlády, ktorý prísne a dôsledne obhajoval záujmy Slovenskej republiky a vedel si vyštrngať aj s Orbánom jasné pravidlá, tak na základe Ficovho zákona. Ja vám pripomeniem iný prístup, aký je za vašej vlády. Taký, že vy ako, cítiac sa zrejme už občan Maďarskej republiky, idete s Igorom Matovičom nakupovať Sputnik do Budapešti, prosiť Orbána, aby vám pomohol, lebo Igor Matovič ako predseda vlády nevie, že Slovenská republika má svojho veľvyslanca v Moskve a môže mu zavolať a vybaviť Sputnik aj cez neho, ale musí to robiť cez Viktora Orbána. Ale vy tam idete bez toho, aby ste si zavolali vlastného veľvyslanca Slovenskej republiky, ktorý je platený za naše dane, aby to celé sprostredkoval, odvolávajúc sa na to, že v podstate, keby tam išiel veľvyslanec, tak nič nevybavia. Áno, pretože pán Gyimesi je štátny občan Maďarska a on vybaví všetko. Veď vieme aj, ako to aj dopadlo s tým Sputnikom - obrovská hanba. Vďaka tomu aj celá tá vakcinačná hystéria, ktorú ste tu robili, takto dopadla. A Igor Matovič s tým. Toto je vaša predstava, ako fungovať medzi Slovenskom a Maďarskom! Naša predstava takáto nie je. Musíme sa navzájom rešpektovať. Nie, že si tu budú nakupovať Maďari nehnuteľnosti, tváriac sa, že tu jednoducho si môžu hocičo nakúpiť, a pritom veľvys... ministerstvo zahraničných vecí o tom vôbec nevie. Na základe nejakých medzinárodných pravidiel, ktoré sú zadefinované Viedenským dohovorom, keby sa na to nepoukázalo, tak by sa pokračovalo ďalej. Vy ste boli vtedy ticho. Ste občan Slovenskej republiky alebo Maďarskej republiky? Prišiel sem minister zahraničných vecí Maďarska a Korčok o tom ani nevedel, dokonca musel posielať nejaké protestné noty, že toto sa nerobí! Potom prišiel minister parlamentu odhaľovať pomník - a takisto o tom nevedel minister Korčok. Takto sa suverenita Slovenskej republiky nerobí, vážený pán poslanec, vážení páni predstavitelia tejto koalície. My si vážime vzťah medzi Maďarskom a Slovenskou republikou a dokázali sme stabilizovať za našich, za našich vlád tento vzťah a myslím si, že naozaj bol dobrý. Ale tuto sme sa nevedeli zhodnúť s Orbánom. A dodnes je to jednoducho problém. A nám je to ľúto, že jednoducho niektorí ľudia prídu o občianstvo, ale jednoducho sa to deje. Je to v rozpore s medzinárodný pravidlami, a preto to, čo teraz navrhujete, je len opäť otváranie a jatrenie rán, ktoré vôbec už dnes necítime na Slovensku. Ale to vaše vyjadrenie na úvod, že občania, teda príslušníci národnostných menšín sú tu neni žiadni druhoradí občania, len o tom svedčí. Nič iné, pretože nič také tu neexistuje. Vážené dámy, vážení páni, zároveň pán Gyimesi a pán minister zrejme nespomenuli jednu dôležitú vec, že k tomu zákonu sa ešte prijala ďalšia novela, ktorá umožňuje všetkým tým, ktorí by mohli prísť o štátne občianstvo, keď si požiadajú alebo zoberú občianstvo inej krajiny, požiadať o výnimku a zdokladovať, že jednoducho ten vzťah tam majú a ministerstvo im môže vyhovieť. Takýchto výnimiek bolo udelených niekoľko a môže to fungovať ďalej. Ale nemôžeme s vrátiť späť a nemôžeme povedať, pán Orbán, tak poďme sa nejakým spôsobom porozprávať a upravte ten zákon. Nie, vytvárate len napätie a vytvárate ohrozenie pre nejakú národnostnú menšinu, ktoré tu vôbec neexistuje, pán Gyimesi. A ešte raz, Fico a vláda Slovenskej republiky, kde Robert Fico bol predsedom vlády, dokázali dôsledne zastupovať slovenské záujmy, zvrchovanosť, to, čo patrí z ústavy predsedovi vlády, na rozdiel od tých vašich predsedov vlády, ktorí chodia a rečnia pod vlajkami cudzích krajín, a pritom sa nevedia ani ohradiť, ako to urobil pán Heger, keď rečnil v Ostrihome, keď sa oslavovalo výročie premostenia cez Dunaj, tak rečnil pod nejakou vlajkou, ktorá ani slovenská nie je, a nebol schopný ani povedať, že: „Prepáčte, toto už je priveľa, ak tú vlajku nedáte preč...“ alebo: „Viktor, ak nemáš nejakú vlajku slovenskú, tak, ja ti ju pošlem, ale toto na budúce nerob!“ Takto by ste mali obhajovať slovenské záujmy, ale nie tuto vyvolávať napätie. Ďakujem za pozornosť.